นายกรัฐมนตรี ติดตามความคืบหน้าการดำเนินงานโครงการศูนย์ทดสอบยานยนต์และยางล้อแห่งชาติ
นายกรัฐมนตรี ติดตามความคืบหน้าการดำเนินงานโครงการศูนย์ทดสอบยานยนต์และยางล้อแห่งชาติ และติดตามการดำเนินงาน รองรับแผนพัฒนาเขตพัฒนาพิเศษภาคตะวันออก ในพื้นที่จังหวัดฉะเชิงเทราพลเอก ประยุทธ์ จันทร์โอชา นายกรัฐมนตรี นำคณะลงพื้นที่ตรวจราชการจังหวัดฉะเชิงเทรา เริ่มจากตรวจติดตามความคืบหน้าการดำเนินงานโครงการศูนย์ทดสอบยานยนต์และยางล้อแห่งชาติ ที่ตำบลคลองตะเกรา อำเภอท่าตะเกียบ โดยนายกรัฐมนตรี ได้ลงนามในเอกสารแสดงสัญลักษณ์แห่งการเริ่มต้นโครงการศูนย์ทดสอบยานยนต์และยางล้อแห่งชาติ ระยะที่ 2 เพื่อสร้างความมั่นใจให้กับนักลงทุน โดยมอบนโยบายการดำเนินงานว่า ศูนย์แห่งนี้สร้างจากงบประมาณของรัฐบาลกว่า 3,700 ล้านบาท จะดำเนินการต่อในระยะที่ 2 ให้แล้วเสร็จภายในปี 2565 เพื่อเชื่อมโยงให้เกิดการลงทุนในเขตพัฒนาพิเศษภาคตะวันออก หรือ EEC และทำให้ราคายางพาราสูงขึ้นอย่างยั่งยืน เพราะขณะนี้ประเทศโอมานให้ความสนใจซื้อยางพาราของไทยไปทำถนน พร้อมขอให้นักลงทุนต่างชาติอย่าย้ายฐานการผลิตออกจากประเทศไทย และขอให้ประชาชนช่วยกันรักษาความสงบสุขและจับมือไปด้วยกัน จากนั้น ลงพื้นที่โรงเรียนวัดโสธรวรารามวรวิหาร ติดตามการดำเนินงาน รองรับแผนพัฒนาเขตพัฒนาพิเศษภาคตะวันออก พร้อมพบปะประชาชน ท่ามกลางการต้อนรับอย่างอบอุ่น โดยนายกรัฐมนตรี ย้ำว่าภาคตะวันออก เป็นภาคที่มีศักยภาพอยู่แล้ว ทั้งระบบทางราง การขนส่ง ซึ่งสิ่งที่เกิดขึ้นทั้งหมดไม่ได้เป็นเพราะตนเอง แต่เป็นความร่วมมือของประชาชนและตลอดระยะตลอดระยะเวลา 5 ที่ผ่านมา รัฐบาลพยายามทำทุกอย่างเพื่อให้ประชาชนมีคุณภาพชีวิตที่ดี ทั้งการจัดโครงการบัตรสวัสดิการแห่งรัฐ การแก้ปัญหาหนี้นอกระบบ การขับเคลื่อนเกษตรกรรม อุตสาหกรรม และเทคโนโลยี รวมถึงส่งเสริมการค้าขายตลาดออนไลน์ สอดคล้องกับโลกที่เปลี่ยนแปลงสู่ยุคดิจิทัล นอกจากนี้ ยังได้ก่อสร้างรถไฟทางคู่เชื่อมโยงการขนส่งสินค้าและนำไปสู่การท่องเที่ยวเมืองหลักและเมืองรองด้วย พร้อมนำประเทศไทยสู่การเป็นสมาร์ทซิตี้ เพื่อก้าวสู่ไทยแลนด์ 4.0